b'\n_START_ARTICLE_\nCiclog\xc3\xa8nesi\n_START_PARAGRAPH_\nLa ciclog\xc3\xa8nesi \xc3\xa9s el desenvolupament o la consolidaci\xc3\xb3 de la circulaci\xc3\xb3 cicl\xc3\xb2nica en l\'atmosfera (un sistema de baixa pressi\xc3\xb3). _NEWLINE_Es tracta d\'un terme que agrupa diversos processos, tots els quals donen lloc a la formaci\xc3\xb3 d\'una mena de cicl\xc3\xb3. Pot oc\xc3\xb3rrer en diverses escales, des de la microescala a l\'escala sin\xc3\xb2ptica. Els ciclons extratropicals formen ones al llarg dels fronts meteorol\xc3\xb2gics ,abans de la seva oclusi\xc3\xb3, per formar ciclons de nucli fred. Els ciclons tropicals es formen pel calor latent condu\xc3\xaft per l\'activitat de les tempestes significatives i s\xc3\xb3n de nucli c\xc3\xa0lid. Els mesociclons es formen sobre terra com ciclons de nucli c\xc3\xa0lid i poden portar a la formaci\xc3\xb3 de tornados. Les m\xc3\xa0negues marines tamb\xc3\xa9 es formen a partir de mesociclons. La cicl\xc3\xb2lisi \xc3\xa9s el fenomen oposat a la ciclog\xc3\xa8nesi._NEWLINE_La ciclog\xc3\xa8nesi explosiva es produeix quan dues masses d\'aire diferents, una c\xc3\xa0lida i l\'altra freda, xoquen generant forts vents i abundants precipitacions, desenvolupant-se en un curt per\xc3\xadode, per aix\xc3\xb2 se\'n diu "explosiva". Malgrat que en algunes de les seves caracter\xc3\xadstiques, com la del vent intens, s\'assemblen als ciclons tropicals l\'origen i l\'evoluci\xc3\xb3 de tots dos s\xc3\xb3n molt diferents. Un exemple de ciclog\xc3\xa8nesi explosiva va ser la que el 27 de febrer de 2010 afect\xc3\xa0 el nord de la pen\xc3\xadnsula Ib\xc3\xa8rica amb velocitats puntuals de vent a la prov\xc3\xadncia d\'Ourense de 200 km/hora.'